KYK: Danie Gerber en sy dogter glo hulle sal virus oorwin | Netwerk24
Deur Cara-Lee Dorfling 07 April 2020 20:47
Die oud-Springbokrugbyspeler Danie Gerber se dogter, Elanie, is positief dat sy en haar pa Covid-19 sal oorwin.
Elanie het 'n bemoedigende videoboodskap uitgestuur waarmee sy mense vir hul ondersteuning bedank en hulle aanmoedig om in dié tyd positief te bly.
Sy en haar pa is einde Maart albei positief getoets vir die virus.
Gerber se vrou, Elsabé, se toets was negatief. Hoewel sy tans in 'n aparte huis woon om nie aan die virus blootgestel te word nie, het sy onlangs simptome van die virus begin toon en sy is Maandagoggend weer getoets.
Danie Gerber en sy dogter, Elanie. Foto: Argief
Elanie sê hulle hoop die uitslae is negatief en dat haar ma se simptome slegs weens infeksie op haar bors is.
Elanie het mense gewaarsku dat elkeen se liggaam ander simptome vir die virus kan toon. Hoewel sy gehoop het dat sy teen die tyd beter sou voel, is sy steeds baie moeg, soveel so dat sy soms gevoel in haar bene verloor. Sy ervaar nog kopsere, naarheid en haar reuksintuig is aangetas.
Gerber is ook steeds baie moeg, maar sy eetlus het al verbeter, aangesien hy smag na 'n visbraai.
Elanie erken die virus laat mense op sommige dae aaklig voel, wat die emosies laat opvlam, en daarom is dit belangrik om positief te probeer bly.
"Ons doen heel goed. Ek gaan nie dat die virus my onderkry nie. Daar is nie 'n manier nie. God sê die heeltyd vir my die Heilige Gees is by my.
"Ek wil net vir almal sê die vrees wat daar is, is oukei. Jy moet net stil raak en besef wat belangrik is in die lewe. Ek glo ons gaan hierdeur kom.